DA kap terug oor Zille se oorsese reise | Maroela Media
Die DA het aantygings dat Helen Zille, Wes-Kaapse premier, se reise na Thailand en Viëtnam 'n vermorsing van openbare geld is, verwerp.
Dié reis het glo meer as R500 000 beloop. Opposisiepartye het Zille Dinsdag geroskam oor die reise aangesien dit volgens hulle "geen ekonomiese voordele" vir die provinsie inhou nie.
Zille het vroeër vanjaar ook na Londen gereis om 'n onderwyskonferensie by te woon. Sy het na Singapoer en Ghana gereis om handelsmoontlikhede te ondersoek.
"Ons sien byna elke week hoe die premier oorsee reis en ons weet nie hoekom sy dit doen nie," het Pierre Uys, ANC-hoofsweep, gesê.
"Daar is min waarde aan die reise, ons sien baie min ander LUR'e wat sulke geleenthede bywoon en dit word altyd deur Wesgro gereël. Dit is duidelik daar is nie waarde daarin vir landsburgers nie, dit is 'n totale vermorsing van geld," het Uys bygevoeg.
Ferlon Christians, provinsiale leier van die ACDP, het gesê: "As ons nie nuwe handelsooreenkomste teken en werk skep nie, hoekom gaan die premier so baie oorsee? Ons het handelsooreenkomste nodig om nuwe werksgeleenthede te skep."
Die DA het egter gesê die aantygings van die ANC en die ACDP is ongegrond.
Daylin Mitchell, DA-lid van die provinsiale regering en die voorsitter van die staande komitee van die premier, het gesê die aantygings is "goedkoop pogings tot politieke sabotasie deur opposisiepartye wat desperaat is om almal se aandag af te trek van die feit dat die Wes-Kaap die provinsie is wat die beste presteer in Suid-Afrika."
Volgens hom is Zille se internasionale teenwoordigheid verantwoordelik vir onder meer die volgende suksesse in die Wes-Kaap: Beleggings van nagenoeg R10 miljard in dié provinsie oor 'n strekking van die afgelope vyf jaar wat 6 500 werksgeleenthede geskep het, dat Kaapstad aangewys is as een van die topstede vir buitelandse beleggings, die ondertekening van Halaal-uitvoerooreenkomste ter waarde van R110 miljoen tussen die Wes-Kaap en Senegal en 'n toename van 18% in internasionale toeriste wat die provinsie 'n hupstoot van R18 miljard gegee het.
Mitchell voer aan dit is juis die DA se handelsmerk van skoon, korrupsielose regering wat potensiële beleggers aantrek om in die Wes-Kaap te belê. "In 'n regering wat 100% skoon oudits vir vier agtereenvolgende jare ontvang het, kan betroubare handelsooreenkomste gemaak word."
Die DA voer aan Zille se oorsese reise het al bewys dat dit internasionale reusebeleggings in die Wes-Kaap tot gevolg het.
ACDP ANC DA Helen Zille
Lyk my die DA is nou weer dik pelle met Zille – sy moes haar innerlike opinies oor kolonisasie oorboord gooi om by die DA se siening in te pas. Sy moes haar siel verkoop om maatjies met hulle te bly. Nou is hulle weer beste maatjies en sy het alle respek verloor. Hoe desperaat wil jy nou wees. Sy vergeet dat indien jy nie meer respek afdwing nie – jy waarklik niks het nie.
Pierre Uys (jou verloopte blanke Afrikaner) – R500 000.00 is maar 'n druppel in die emmer vergeleke met R246 000 000.00 (waarvan die R7 800 000.00 wat Jay-Zee moes terugbetaal het, ook seker nooit sal gebeur nie).
En wat van missus Faith en al haar 30 fêmilie-lede wat so lekker op die belastingbetaler se onkoste rondrits "Cape Town" toe net om haar geliegtery in die Parly oor te hoor? Wat daarvan, huh?
'Skuus julle, toe sit ek sommer maar nog 3 nulle by die bedrag wat Jay-Zee van ons belastingbetalendes gesteel het: dit moet lees R246 000.00.
Nee wat Ada, jy is nou hopeloos te krities. Sy is 'n vrou wat baie vir Suid Afika beteken en veral die Wes Kaap. Moet nou nie saam met die opposisie haar prober afbreek nie. Sy doen goeie werk.